钦定古今图书集成/理学汇编/文学典/第021卷 > 刘桢
## 钦定古今图书集成/理学汇编/文学典/第021卷 > 刘桢

按《魏志王粲传》：“东平刘桢，字公干，建安中，被太祖辟，
为丞相掾属，以不敬被刑，刑竟，署吏。二十二年，卒。”

《文士传》曰：桢父名梁，字曼山，一名恭，少有清才，以文学见贵，终于野王令。《典略》曰：文帝常赐桢廓落带，其后师死，欲借取以为像，因书嘲桢云：“夫物因人为贵，故在贱者之手，不御至尊之侧。今虽取之，勿嫌其不反也。” 桢答曰：“桢闻荆山之璞，曜元后之宝；随侯之珠，烛众士之好；南垠之金，登窈窕之首；鼲貂之尾，缀侍臣之帻。此四宝者，伏朽石之下，潜污泥之中，而扬光千载之上，发彩畴昔之外，亦皆未能初自接于至尊也。夫尊者所服，卑者所修也，贵者所御，贱者所先也。故夏屋初成，而大匠先立其下，嘉禾始熟，而农夫先尝其粒。恨桢所带，无他妙饰，若实殊异，尚可纳也。” 桢辞旨巧妙皆如是，由是特为诸公子所亲爱。其后太子尝请诸文学，酒酣坐欢，命夫人甄氏出拜坐中，众人咸伏，而桢独平视。太祖闻之，乃收桢，减死输作。